ОПРЕДЕЛЕНИЕ
N10
София, 10.05.2007 година


Върховният административен съд на Република България - 5-членен състав, в закрито заседание в състав:

ПРЕДСЕДАТЕЛ: ПЕНКА ГЕТОВА
ЧЛЕНОВЕ: ВАНЯ ПУНЕВА
ГАЛИНА ХРИСТОВА
ЙОВКА ДРАЖЕВА
ЕМИЛИЯ МИТКОВА

при секретар и с участието
на прокурора изслуша докладваното
от съдията ВАНЯ ПУНЕВА 
тълк.дело № 14/2007 година.

Производството е на основание чл. 259 от Административно процесуалния кодекс (АПК).
Делото е образувано по искане на Заместник главния прокурор при Върховната административна прокуратура до Общото събрание на съдиите от Върховния административен съд за произнасяне с тълкувателно постановление по прилагането на разпоредбата на чл. 245, ал. 1, т. 2 от Закона за Министерството на вътрешните работи по въпроса при какви предпоставки може да бъде прекратено служебното правоотношение на държавен служител в МВР по предложение на органа по назначаването в случаите по чл. 245, ал. 1, т. 2 от ЗМВР.
Според изложеното от Заместник главния прокурор при Върховната административна прокуратура в разглежданото искане, по повод прекратяването на служебното правоотношение на държавните служители в МВР поради пенсиониране на основание чл. 245, ал. 1, т. 2 от ЗМВР е констатирано неправилно прилагане на тази разпоредба от различните състави на Върховния административен съд относно предпоставките, при които служебното правоотношение може да бъде прекратено по предложение на органа по назначаването.
Съгласно разпоредбата на чл. 245, ал. 1, т. 2 от ЗМВР служебното правоотношение на държавния служител в МВР се прекратява при придобиване право на пенсия за осигурителен стаж и възраст – по искане на служителя или по предложение на органа по назначаването. По принцип всички съдебни състави при тълкуването и прилагането на чл. 245, ал. 1, т. 2 от ЗМВР изхождат от принципното положение, че пенсиите за осигурителен стаж и възраст, условията за придобиване правото на пенсия, както и правилата за изчисляване на техния размер са регламентирани в Раздел І на Глава шеста (чл.68-70а) от Кодекса за социално осигуряване(КСО). 
Едното становище е, че разпоредбата на чл. 69 от КСО се явява специална спрямо тази на чл. 68, която във втората си алинея изрично урежда придобиването на пенсия от служители в МВР. Приема се, че това право е обвързано единствено с наличието на 25 години осигурителен стаж, от които две трети действително изслужени в системата на МВР. Счита се, че възрастта на служителите от МВР е без правно значение, тъй като това е изрично посочено в чл. 69, ал. 2 от КСО. С оглед на това се приема, че предложението за прекратяване на служебните правоотношения може да се направи както от носителя на правото, така и от съответния административен ръководител. Това е приел съдебния състав в решение № 13077 от 27.12.2006 г. по адм.д. № 8757/2006 г. на пето отделение.
Според другото становище, се приема, че разпоредбата на чл. 245, ал. 1, т. 2 от ЗМВР съдържа две комулативни изисквания за пенсиониране на служителите от МВР а именно: 1. наличие на осигурителен стаж, който за тях е 25 години, от които две трети действително изслужени в системата на МВР и 2. възраст за пенсиониране. Приема се, че след като в текста на закона липсва препращане към чл. 69 от КСО (каквото бе налице с разпоредбата на чл. 253, ал. 1, т. 9 от ЗМВР отм.), която оправомощаваше административния орган и по своя инициатива да извършва пенсиониране на служители от МВР това правомощие на административния орган е отпаднало. Поради липсата на препращане към чл. 69 от КСО тези съдебни състави приемат, че преценката дали да бъде упражнено правото на пенсиониране в хипотезата на чл. 245, ал. 1, т. 2 от ЗМВР принадлежи единствено на носителя му, но не и на административния орган, който може да направи предложение само при наличието на двете кумулативни предпоставки – осигурителен стаж и възраст. Такова становище е възприето в решение № 2920 от 20.03.2007 г. по адм.д. № 10331/2006 г.; решение № 11107 от 10.11.2006 г. по адм.д. № 9085/2006 г.; решение № 2778 от 16.03.2007 г. по адм.д. № 9081/2006 г. на същото отделение на ВАС.
Междувременно са налице и две решения на петчленните състави на ВАС, които застъпват и едното и другото становище, а именно:
В решение № 2928 от 20.03.2007 г. на петчленен състав на Върховния административен съд е прието, че след като в чл. 69, ал. 2 от КСО е дадена възможност на държавните служители по ЗМВР при уволнение да придобиват право на пенсия, независимо от възрастта, при 25 години осигурителен стаж, от които 2/3 действително изслужени като държавни служители в МВР то това е изключение за определена категория държавни служители да придобият право на пенсия при условия различни от общите условия по чл. 68 от КСО. Съдът е, счел че се касае до привилигировани условия от които при уволнение имат право да се възползват изрично посочената категория държавни служители, но не и административния орган.
В решение по адм.д. 1512/2007 г. на петчленен състав на ВАС е прието, че нормата на чл. 69, ал. 2 от КСО е такава от нормативен акт с по-висша сила от тази на чл. 245, ал. 1, т. 2 от ЗМВР и именно тя се явява специална по отношение на придобиване право на пенсия от служители на МВР. Поставеното изискване в този текст от закона касае възможността на лицето придобило право на пенсиониране да го упражни ако обаче министърът на вътрешните работи не е упражнил това свое право при навършване на осигурителния стаж от служителя независимо, че не е налице изискуемата се възраст.
След анализ на становищата заети в двете цитирани в искането съдебни решения и при задълбочено изследване на всички постановени по спорния въпрос решения на тричленни и петчленни състави на съда настоящия петчленен състав на ВАС намира следното:
Производството по делото е във фазата на допустимостта на искането.
Заместник главния прокурор при Върховната административна прокуратура безспорно е субект по чл. 261, ал. 1 от АПК.Направеното искане за тълкувателно постановление е подадено по реда на чл. 262, т. 2 от АПК до Общото събрание на съдиите от Върховния административен съд. Тълкуването на правните норми каквото в случая е искането за тълкуване на чл. 245, ал. 1, т. 2 от ЗМВР е юридическо тълкуване което може по силата на закона да се направи от съда с тълкувателни постановления каквото е конкретното искане. Изложените в цитираните съдебни актове две противоречиви становища по прилагането на чл. 245, ал. 1, т. 2 от ЗМВР изисква необходимостта Общото събрание на съдиите от Върховния административен съд да се произнесе с тълкувателно постановление по въпроса при какви предпоставки може да бъде прекратено служебното правоотношение на държавен служител в МВР по предложение на органа по назначаването в случаите по чл. 245,ал. 1, т. 2 от ЗМВР.
С оглед предмета на делото съдебния състав намира,че на основание чл. 265, ал. 1 от АПК като заинтересовани страни следва да бъдат конституирани: Министерство на вътрешните работи, Национален осигурителен институт, Министерство на труда и социалната политика, на които да се изпратят копие от искането с приложенията и копие от настоящото определение като им се даде възможност да представят писмени становища и да направят устно изложение на заседанието на ОС, за датата на което да бъдат уведомени.
Да бъдат уведомени за участие в заседанието на ОС на съдиите при ВАС заместник главния прокурор при Върховната административна прокуратура, председателят на Висшия адвокатски съвет, както и министърът на правосъдието, на които да се изпратят копие от искането с приложенията към него и копие от настоящото определение.
По изложените съображения следва да се допусне направеното искане за тълкувателно постановление до Общото събраните ВАС.
Водим от горното и на основание чл. 264, ал. 2 от АПК, петчленният състав на Върховния административен съд

О П Р Е Д Е Л И :

ДОПУСКА за разглеждане направеното от Заместник главния прокурор при Върховната административна прокуратура искане за издаване на тълкувателно постановление по тълкуването и прилагането на разпоредбата на чл. 245, ал. 1, т. 2 от ЗМВР.
Конституира като заинтересовани страни: Министерство на вътрешните работи, Националния осигурителен институт, Министерство на труда и социалното политика, на които да се изпрати копие от искането с приложенията и копие от настоящето определение, като им се даде възможност да представят писмени становища и да направят устно изложение на заседанието на ОС, за датата на което да бъдат уведомени.
Да се уведомят за участие в заседанието на ОС на съдиите при ВАС заместник главния прокурор при Върховната административна прокуратура и председателят на Висшия адвокатски съвет както и министърът на правосъдието на които да се изпратят копие от искането с приложенията към него и копие от определението.
Делото да се докладва на Председателя на ВАС за определяне на дата за разглеждането му.
